Diari Oficial de la Generalitat Valenciana


Sumari del DOGV 7986, del 23-02-2017 (2017/1501)

ORDRE 5/2017, de 20 de febrer, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes de l'Institut Valencià de Competitivitat Empresarial (IVACE), en el marc dels fons de Compensació i Promoció vinculats al Pla eòlic de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/02/20/5/dof/vci/html**

### Dades del document

Número de DOGV
:   7986

Data del DOGV
:   23-02-2017

Secció del DOGV
:   I. DISPOSICIONS GENERALS

Número del document
:   2017/1501


Data del document
:   20-02-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 5/2017, de 20 de febrer, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes de l'Institut Valencià de Competitivitat Empresarial (IVACE), en el marc dels fons de Compensació i Promoció vinculats al Pla eòlic de la Comunitat Valenciana. [2017/1501]  
Índex  
  
Preàmbul  
Títol I. Disposicions generals  
Article 1. Objecte  
Article 2. Modalitats d'ajuda  
Article 3. Convocatòria i procediment de concessió  
Article 4. Requisits generals de les entitats beneficiàries  
Article 5. Requisits generals de les actuacions i dels projectes objecte d'ajuda  
Article 6. Quantia de les ajudes  
Article 7. Sol·licituds  
Article 8. Ordenació i instrucció  
Article 9. Criteris generals d'avaluació de sol·licituds  
Article 10. Comissió d'avaluació  
Article 11. Resolució de la convocatòria  
Article 12. Obligacions dels beneficiaris  
Article 13. Modificació de la subvenció i reintegrament de les ajudes concedides  
Article 14. Acumulació d'ajudes  
Article 15. Entitats col·laboradores  
Article 16. Subcontractació  
Article 17. Justificació de les ajudes  
Article 18. Pagament de les ajudes  
Article 19. Control i verificació  
Títol II. Línies subvencionables  
Capítol I. Ajudes per al desenvolupament d'actuacions en l'àmbit del Fons de Compensació del Pla eòlic de la Comunitat Valenciana  
Article 20. Objectiu  
Article 21. Requisits específics de les entitats beneficiàries  
Article 22. Tipologia d'actuacions i requisits dels projectes objecte d'ajuda  
Article 23. Criteris específics d'avaluació de les sol·licituds  
Capítol II. Ajudes per al desenvolupament d'actuacions dirigides a programes de naturalesa energètica i industrial relacionades amb el sector energètic en l'àmbit del Fons de Promoció del Pla eòlic de la Comunitat Valenciana  
Article 24. Objectiu  
Article 25. Requisits específics de les entitats beneficiàries  
Article 26. Tipologia d'actuacions i requisits dels projectes objecte d'ajuda  
Article 27. Criteris específics d'avaluació de les sol·licituds  
Disposició addicional  
Única. No incidència econòmica  
Disposicions finals  
Primera. Desplegament i execució  
Segona. Entrada en vigor  
  
  
PREÀMBUL  
  
El Pla eòlic de la Comunitat Valenciana (PECV) va ser aprovat per l'Acord de 26 de juliol de 2001, del Govern Valencià, tenint com a objecte regular la instal·lació de parcs eòlics en les zones qualificades com a aptes per al dit fi. En el capítol 5 de la memòria del PECV es formulen els objectius d'aquest, els quals comprenen els diferents camps amb els quals el pla té relació. Entre altres estan els objectius de caràcter socioeconòmic i més concretament els que es refereixen a la introducció d'efectes de reequilibri territorial a partir de l'actuació en les zones socioeconòmicament més desfavorides de la Comunitat Valenciana, de manera que l'espai físic que serveix de suport als parcs eòlics reba una part dels beneficis que el seu recurs genera.  
  
En aquest sentit, en el capítol 7 de la memòria del PECV, on s'analitzen les actuacions de compensació derivades de la implantació d'instal·lacions eòliques, s'estableix que l'aplicació dels objectius globals de compensació i equilibri territorial proposats pel pla suposarà l'ampliació d'aquests efectes, estenent els beneficis al conjunt territorial suport de l'actuació, així com als que siguen objecte d'implantació de línies elèctriques d'evacuació de l'energia generada pels parcs eòlics.  
  
De la mateixa manera han de ser encaminades les actuacions de promoció d'activitats energètiques i industrials relacionades amb el sector energètic, i es generalitza a un àmbit territorial superior a l'afectat pel Pla eòlic, comprén la totalitat de la Comunitat Valenciana, els beneficis de les quals des del punt de vista de les inversions i l'ocupació han d'entendre's estesos a tot el conjunt de la Comunitat Valenciana.  
  
Aquestes actuacions d'inversions de caràcter energeticoindustrial van quedar concretades, i delimitades en el seu àmbit d'aplicació, duració, termini i quanties, en els plans energètics presentats pels promotors seleccionats, i aquests hauran de complir els compromisos de contribució a les estratègies d'actuació del PECV.  
L'evolució sorgida en el compliment dels compromisos industrials continguts en els diversos plans energètics aprovats, imposa la necessitat de regular el mecanisme idoni perquè les dites actuacions de promoció puguen ser tutelades i dutes a terme per l'Administració, de manera que puguen executar-se les previsions a què quedaven compromesos els promotors seleccionats.  
A través de la Llei 10/2006, de 26 de desembre, de mesures fiscals, de gestió administrativa i financera, i d'organització de la Generalitat, es crea el Fons de Compensació previst en el marc del Pla eòlic de la Comunitat Valenciana (PECV), destinat a aquells municipis inclosos en l'àmbit d'afectació d'alguna de les quinze zones aptes per a albergar instal·lacions eòliques arreplegades en aquest, de manera que els ingressos realitzats per les empreses titulars de les instal·lacions eòliques de cada zona vagen destinats a les entitats beneficiàries incloses en l'àmbit d'afectació de la respectiva zona.  
Posteriorment, a través de la Llei 10/2012, de 21 de desembre, de mesures fiscals, de gestió administrativa i financera, i d'organització de la Generalitat, es crea el Fons de Promoció previst en el marc del Pla eòlic de la Comunitat Valenciana (PECV), i s'estableixen les línies bàsiques d'aquest, destinat a la realització dins de l'àmbit territorial de la Comunitat Valenciana, de programes de naturalesa energètica i industrial relacionada amb el sector energètic, tendents a incentivar l'economia de la Comunitat Valenciana, i és l'Institut Valencià de Competitivitat Empresarial l'encarregat de la gestió ordinària dels dits fons, de conformitat amb les directrius establides en la corresponent ordre de la conselleria competent en matèria d'energia, a través de la qual es regularan les normes d'aplicació d'aquest.  
  
En coherència amb el que s'hi ha exposat, mitjançant aquesta ordre la Generalitat persegueix posar en pràctica els instruments de compensació i reequilibri territorial, així com de promoció d'actuacions energètiques i industrials-energètiques en el marc del Pla eòlic de la Comunitat Valenciana, compresos pels fons de Compensació i Promoció, tot això amb l'objectiu de facilitar el compliment dels objectius indicats. Tant la concessió de subvencions com de préstecs bonificats en el seu tipus d'interés ?en tant que aquests revisten també naturalesa subvencional en virtut de l'article 2.4.h i de la disposició addicional sisena de la Llei 38/2003, de 17 de novembre, general de subvencions- contribueixen a facilitar el compliment dels objectius indicats.  
  
Podran ser beneficiaris d'aquestes ajudes qualsevol entitat o persona jurídica, de naturalesa pública o privada. Les distintes convocatòries podran delimitar els potencials beneficiaris, així com les modalitats d'ajuda, i les categories i la tipologia concreta dels projectes en atenció a les actuacions previstes en aquestes, considerant les seues característiques tecnològiques i/o funcionals, i atenent a l'existència d'altres incentius o mecanismes de suport destinats a cada col·lectiu.  
Amb aquesta ordre, s'estableixen les bases per a la concessió d'ajudes per l'IVACE en el marc dels fons de Compensació i Promoció vinculats al Pla eòlic de la Comunitat Valenciana, i es compleix el que disposa l'article 165 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, relatiu a les bases reguladores de la concessió de subvencions.  
  
A aquestes bases de convocatòria, pel seu caràcter de subvenció, els és d'aplicació la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions ?i en els preceptes que els siga aplicable- la Llei 38/2003, de 17 de novembre, general de subvencions, i el Reglament de la Llei general de subvencions, aprovat pel Reial decret 887/2006, de 21 de juliol.  
Als efectes del que preveuen els articles 3.3, 3.4, 7.3 i 7.4 del Decret 147/2007, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes regulades en aquestes bases no estan subjectes a l'obligació de notificació o comunicació a la Comissió Europea per estar acollides al Reglament (UE) 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DO L 352, 24.12.2013), d'ara en avant Reglament (UE) núm. 1407/2013, de 18 de desembre de 2013, o per no resultar-los d'aplicació l'article 107.1 del Tractat de funcionament de la Unió Europea, concretament per no suposar un avantatge econòmic per a una determinada empresa en dirigir-se a donar suport a les activitats no econòmiques de determinats beneficiaris (entitats sense ànim de lucre i administracions públiques).  
  
En el procés d'elaboració d'aquesta ordre, ha emés un informe l'Advocacia General de la Generalitat i la Intervenció Delegada, amb els tràmits d'audiència previs pertinents. Així mateix, es fa constar que la present norma està inclosa com una de les iniciatives reglamentàries a tramitar per aquesta conselleria en el marc del Pla Normatiu de l'Administració de la Generalitat 2017, aprovat per Acord del Consell de 17 de febrer de 2017.  
Per tot això, en el marc de les competències previstes l'article 50.4 de l'Estatut d'Autonomia de la Comunitat Valenciana, i de conformitat amb allò que s'ha disposat en el mencionat article 165.1 de la Llei 1/2015, de 6 de febrer, de la Generalitat, en relació amb l'article 8 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, i les competències atribuïdes pel Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball; per la disposició addicional setena de la Llei 12/1988, de 30 de desembre, de pressupostos de la Generalitat per a 1989, i per l'article 2 del Reglament d'organització i funcionament de l'Institut Valencià de Competitivitat Empresarial (IVACE), aprovat pel Decret 4/2013, de 4 de gener, del Consell, en concret pel que fa a l'àmbit de la tramitació de les línies d'ajuda i al disseny i desenvolupament de mesures de finançament, i d'acord amb el Consell Jurídic Consultiu de la Comunitat Valenciana,  
  
  
ORDENE  
  
TÍTOL I  
Disposicions generals  
  
Article 1. Objecte  
Aquesta ordre estableix les bases reguladores per a la concessió per l'Institut Valencià de Competitivitat Empresarial (d'ara en avant, IVACE) d'ajudes en el marc dels fons de Compensació i Promoció vinculats al Pla eòlic de la Comunitat Valenciana.  
  
Article 2. Modalitats d'ajuda  
De conformitat amb el que preveu l'article 2 i la disposició addicional sisena de la Llei 38/2003, de 17 de novembre, general de subvencions, les ajudes podran concedir-se sota la modalitat de:  
1. Subvencions.  
2. Préstecs.  
3. Una combinació de les dues modalitats anteriors, amb la proporció que s'establisca en les respectives convocatòries. Aquesta modalitat consistirà en una bonificació dels interessos d'un préstec i de forma complementària ?sota la modalitat de subvenció- en la supressió d'un determinat nombre de quotes d'aquell.  
  
Article 3. Convocatòria i procediment de concessió  
1. El procediment per a la concessió de les ajudes serà el de concurrència competitiva, d'acord amb el que estableix l'article 164 de la Llei 1/2015, de 6 de febrer, de la Generalitat, i l'article 22 de la Llei 38/2003, general de subvencions, d'acord amb els principis de publicitat, transparència, igualtat i no-discriminació; i s'iniciarà d'ofici mitjançant convocatòria de la presidència de l'IVACE, òrgan al qual correspondrà la gestió d'aquesta.  
Les convocatòries podran establir la realització de diversos procediments de selecció successius al llarg d'un exercici pressupostari, i en aquestes haurà de concretar-se necessàriament el nombre de resolucions que s'hauran de dictar, l'import màxim a atorgar, el termini màxim de resolució de cada un dels procediments i el termini en què hauran de presentar-se les sol·licituds. La seua regulació s'ajustarà en tot cas al que preveu l'article 59 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.  
2. Les convocatòries contindran, almenys, el que preveu l'article 166 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions.  
3. El text íntegre de les convocatòries es remetrà a la Base de Dades Nacionals de Subvencions, i un extracte d'aquestes es publicarà en el Diari Oficial de la Generalitat Valenciana (DOGV).  
  
Article 4. Requisits generals de les entitats beneficiàries  
1. Podrà acollir-se a aquestes ajudes qualsevol entitat o persona jurídica, de naturalesa pública o privada, depenent del que estableix el títol II d'aquesta ordre.  
2. No podran obtindre la condició de beneficiàries les entitats o les persones jurídiques en què concórrega alguna de les circumstàncies que s'estableixen en l'article 13 de la Llei 38/2003, de 17 de novembre, general de subvencions. L'IVACE podrà realitzar les consultes oportunes per a comprovar els dits requisits inclosa la verificació de la situació concursal del sol·licitant.  
3. Per a l'exercici de la seua activitat les entitats beneficiàries hauran de disposar de les autoritzacions i/o llicències administratives preceptives, estar inscrites en els registres públics pertinents, i complir qualssevol altres requisits exigits per les disposicions aplicables.  
  
4. En especial, les entitats beneficiàries hauran d'estar al corrent en el compliment de la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana, del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, de la Llei orgànica 3/2007, de 22 de març, per a la igualtat efectiva de dones i homes, i de la Llei 9/2003, de 2 d'abril, per a la igualtat entre dones i homes.  
  
5. Als efectes d'aquesta ordre s'entendrà per empresa tota entitat que exerceix una activitat econòmica, amb independència del seu estatut jurídic i del seu mode de finançament. La classificació d'una entitat concreta com a empresa dependrà totalment de la naturalesa de les seues activitats. En aquest sentit, les entitats beneficiàries que tinguen la consideració d'empresa d'acord amb l'anterior definició, estaran subjectes als requisits i a les obligacions del règim de minimis.  
  
Sense perjuí del que disposa l'apartat 2 de l'article 1 del Reglament (UE) núm. 1407/2013, de 18 de desembre de 2013, no podran ser beneficiàries les empreses que operen en els sectors o es dediquen a les activitats previstes per l'article 1 de l'esmentat reglament.  
  
6. Els sol·licitants hauran de complir el requisit de grandària que s'especifique en cada convocatòria seguint el criteri previst en l'annex I del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajuda amb el mercat interior en aplicació dels articles 107 i 108 del Tractat (DO L 187, 26.06.2014), així com en la normativa que poguera modificar-la.  
7. En el cas que l'ajuda es concedisca en forma de préstec, o d'una combinació de préstec i subvenció, es podrà exigir en les respectives convocatòries la concurrència d'uns requisits de solvència econòmica i financera mínima de les entitats beneficiàries.  
8. Les circumstàncies expressades en els apartats anteriors es podran acreditar mitjançant la declaració responsable, sense perjuí que puguen ser objecte de requeriment d'acreditació fefaent.  
  
Article 5. Requisits generals de les actuacions i projectes objecte d'ajuda  
1. El projecte objecte d'ajuda haurà d'estar dins del territori de la Comunitat Valenciana, sense que puga ser objecte de deslocalització.  
  
2. Per a determinades actuacions previstes en aquestes bases, podrà exigir-se que les sol·licituds es presenten amb anterioritat a la posada en marxa del projecte, amb l'objecte que la convocatòria de les ajudes provoque un efecte incentivador. El compliment d'aquest requisit es comprovarà a partir de la sol·licitud, així com a través de la documentació justificativa que es presente per al pagament de la subvenció.  
3. En les respectives convocatòries s'establiran els requisits tècnics, legals o d'un altre tipus que hagen de complir els projectes subvencionables. En tot cas, només es consideraran objecte de suport els projectes i/o les instal·lacions noves i que estiguen constituïdes per equips nous i sense ús previ.  
4. En cap cas es consideraran costos subvencionables, sense perjuí del que disposa el títol II d'aquesta ordre:  
a) Aquells costos que no estiguen clarament definits o que no tinguen com a finalitat directa la consecució dels objectius de la inversió, i en tot cas el criteri de l'IVACE és el que prevaldrà en cas de controvèrsia.  
b) Si és el cas, els costos que no estiguen directament vinculats a la consecució d'un nivell més elevat de protecció mediambiental.  
5. En el cas que l'ajuda es concedisca en forma de préstec o a través de la combinació de subvenció i préstec, els estalvis econòmics generats pel projecte presentat determinaran el termini d'amortització, de forma harmonitzada amb el període de retorn de la inversió.  
  
6. Les instruccions sobre les despeses i les inversions a imputar als diferents conceptes susceptibles d'ajuda s'establiran en les respectives convocatòries, i el seu desenvolupament en els respectius manuals d'instruccions de justificació d'ajudes per a cada línia o actuació subvencionable.  
  
Article 6. Quantia de les ajudes  
1. Ajudes sota la modalitat de subvenció  
Quan les ajudes es concedisquen en forma de subvenció, les respectives convocatòries establiran la quantia màxima de l'ajuda, sense que en cap cas puga superar el 100 % dels costos subvencionables; les ajudes subjectes al Reglament (UE) núm. 1407/2013, de 18 de desembre de 2013, se sotmetran als límits establits en el règim de minimis, la qual cosa suposa que l'import total de les ajudes de minimis concedides a única empresa, segons la definició establida en l'apartat 2 de l'article 2 de l'esmentat Reglament (UE) núm. 1407/2013, no excedirà de 200.000 euros durant qualsevol període de tres exercicis fiscals consecutius. Per a les empreses que realitzen per compte d'altri operacions de transport de mercaderies per carretera, caldrà ajustar-se als límits i a les condicions de l'article 3, apartats 2 i 3 de la dita disposició.  
  
2. Ajudes sota la modalitat de préstec  
Quan les ajudes es concedisquen en forma de préstec, l'ajuda o subvenció bruta equivalent consistirà en la bonificació del tipus d'interés sobre la inversió elegible del projecte, i el percentatge màxim finançable podrà ser de fins al 100 % de la inversió elegible del projecte, sense que la quantitat finançada puga superar la xifra de 500.000 euros. El termini màxim d'amortització serà de deu anys i se seguirà el mètode previst en l'article 12.a d'aquesta ordre. Serà obligatòria la presentació de garantia de fins al 80 % de l'import del préstec constituïda en metàl·lic o en forma d'aval financer prestat per entitats de crèdit o per societats de garantia recíproca que haurà de cobrir tant l'import del préstec avalat com qualsevol despesa derivada de l'incompliment de l'obligació de reemborsament. Així mateix, la instal·lació o l'objecte finançat podrà servir de garantia addicional a favor de l'IVACE per al supòsit que el beneficiari incomplisca la seua obligació de reemborsament del préstec i l'import de l'aval no satisfaça la totalitat del deute amb l'IVACE.  
  
La subvenció bruta equivalent estarà subjecta a l'import màxim de minimis que per a una única empresa estableix l'apartat 1 d'aquest article. El càlcul del percentatge de la subvenció bruta equivalent de l'ajuda en forma de préstec bonificat es farà aplicant la metodologia prevista en la comunicació de la comissió relativa a la revisió del mètode de fixació dels tipus de referència i d'actualització (2008/C14/02) i al tipus d'interés del mercat vigent en el moment de la concessió.  
  
Les ajudes consistents en préstecs es consideraran ajudes de minimis transparents si es compleixen els requisits següents:  
a) El beneficiari no està incurs en un procediment d'insolvència col·lectiva ni té els requisits per a estar sotmés a un procediment d'insolvència col·lectiva a petició dels seus creditors. En el cas de grans empreses, el beneficiari haurà d'estar en una situació comparable a una qualificació creditícia almenys de B.  
b) L'equivalent de subvenció bruta s'ha calculat sobre la base del tipus de referència aplicable en el moment de la concessió.  
3. Ajudes sota la modalitat de combinació de préstec i subvenció en la proporció que s'indique en la respectiva convocatòria:  
Les ajudes previstes en aquest apartat seguiran els límits i les condicions establides en els apartats anteriors d'aquest article per a cada modalitat, sense que la suma d'ambdós puga superar el 100 % dels costos subvencionables, i, si és el cas, els límits establits en el règim de minimis.  
4. L'import total de l'ajuda de l'IVACE en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos públics o privats supere el cost de l'activitat subvencionada.  
  
Article 7. Sol·licituds  
1. Les sol·licituds i la documentació annexa per a la concessió de les ajudes s'ompliran pels interessats d'acord amb els models i els terminis establits en les respectives convocatòries i es dirigiran a la Direcció General de l'IVACE.  
2. La tramitació del procediment serà amb caràcter general telemàtica.  
La tramitació telemàtica requerirà la presentació de sol·licituds, escrits i comunicacions davant del Registre Electrònic que estiguen firmats electrònicament mitjançant una firma electrònica avançada basada en un certificat reconegut, segons el que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o per qualsevol altre prestador de serveis de certificació amb què la Generalitat haja firmat el conveni oportú.  
  
3. La presentació de la sol·licitud portarà implícita l'acceptació de les bases, inclòs el que disposa la convocatòria respectiva.  
4. Amb caràcter general, es presentarà la documentació que a continuació s'indica, si bé la convocatòria respectiva determinarà la documentació específica addicional que si és el cas haja de presentar-se:  
a) Imprés de sol·licitud: els models d'impresos normalitzats (sol·licituds i la resta de documentació) estaran disponibles en l'adreça d'internet de l'IVACE: http://www.ivace.es. Les sol·licituds s'adequaran als models normalitzats i s'ompliran utilitzant els mitjans electrònics o telemàtics proporcionats per l'IVACE a través de l'adreça d'internet indicada anteriorment.  
L'imprés de sol·licitud contindrà la possibilitat d'autoritzar l'IVACE per a consultar les dades d'identitat del sol·licitant i la situació quant al compliment de les seues obligacions tributàries i amb la Seguretat Social, sense perjuí que l'IVACE puga sol·licitar el seu aclariment o esmena en el cas que la informació obtinguda presentara alguna incidència. Així mateix, l'imprés de sol·licitud contindrà les declaracions responsables que acrediten que el beneficiari compleix els requisits de la convocatòria i de les bases reguladores.  
b) Memòria del projecte segons el model disponible en l'adreça d'internet de l'IVACE: http://www.ivace.es, o bé incorporat a la sol·licitud d'ajuda. La memòria servirà de referent per a aplicar els criteris de valoració, per això un ompliment defectuós o deficient, o la difícil comprensió, generarà una minusvaloració del projecte o fins i tot una denegació de la sol·licitud.   
c) Acreditació d'estar al corrent de les obligacions tributàries i davant de la Seguretat Social en el cas que no haguera autoritzat l'IVACE per a la seua obtenció per mitjans electrònics. Bastarà l'acreditació d'aquest aspecte mitjançant la declaració responsable sense necessitat d'acreditació fefaent posterior en cas de les subvencions atorgades a organismes, entitats i fundacions del sector públic.   
d) Documentació acreditativa de la identitat del sol·licitant en els termes definits en la convocatòria.  
e) Per a les ajudes subjectes al Reglament (UE) núm. 1407/2013, de 18 de desembre, de 2013, declaració responsable referent a totes les altres ajudes de minimis rebudes d'aquesta o una altra administració (independentment dels costos subvencionables) durant els dos exercicis fiscals anteriors i durant l'exercici fiscal en curs que estiguen subjectes al Reglament (UE) núm. 1407/2013, de la Comissió, de 18 de desembre de 2013.  
f) Declaració responsable d'altres ajudes rebudes per a les mateixes despeses subvencionables sotmeses a un reglament d'exempció o a una decisió adoptada per la Comissió.  
g) D'acord amb el que estableix l'article 31.3 de la Llei 38/2003, de 17 de novembre, general de subvencions, el sol·licitant de l'ajuda haurà d'aportar justificació d'haver sol·licitat com a mínim tres ofertes de diferents proveïdors, quan l'import d'una despesa subvencionable supere, l'IVA exclòs, la quantia de 49.999,99 euros en el supòsit de cost per execució d'obra, o de 17.999,99 euros en el supòsit de subministrament de béns d'equip o prestació de serveis per empreses de consultoria o assistència tècnica. Únicament quedaran excloses del compliment d'aquest requisit aquelles entitats públiques que liciten l'actuació subvencionada pel procediment obert d'acord amb el Reial decret legislatiu 3/2011, de 14 de novembre, pel qual s'aprova el text refós de la Llei de contractes del sector públic.  
  
5. Per a potenciar l'èxit dels objectius d'una convocatòria, l'IVACE podrà traslladar sol·licituds a altres programes o convocatòries d'ajudes, sempre que les característiques dels programes ho permeten, i en els termes que preveu l'article 58 del Reial decret 887/2006.  
6. Quan la sol·licitud no complisca els requisits exigits en la legislació vigent en matèria de procediment administratiu comú, o no s'acompanye de la documentació que d'acord amb aquestes bases o amb la convocatòria siga exigible, es requerirà el sol·licitant perquè, en el termini de 10 dies hàbils des de l'endemà de la recepció del requeriment, esmene la falta o l'acompanye dels documents preceptius, amb l'advertència que si així no ho fera es considerarà que ha desistit de la sol·licitud, amb la resolució prèvia dictada en els termes que preveu la Llei 39/2015, d'1 d'octubre, del procediment administratiu comú de les administracions públiques.  
7. Els requeriments que es realitzen per mitjans electrònics s'entendran practicats o rebutjats en els termes que s'assenyalen en la Llei 39/2015, d'1 d'octubre, del procediment administratiu comú de les administracions públiques, i en la legislació complementària. En aquest sentit, si transcorren deu dies naturals sense que s'accedisca al contingut del requeriment, s'entendrà que la notificació ha sigut rebutjada i es tindrà per realitzat el tràmit de la notificació.  
8. Així mateix, es podrà requerir del sol·licitant en qualsevol moment qualssevulla altres dades, documents i informes complementaris que resulten necessaris per a la resolució de l'expedient.   
9. Es delega en les persones que exercisquen la direcció de l'àrea ?o si és el cas, departament o servei- competent per a gestionar la convocatòria, la resolució de les incidències produïdes amb anterioritat a la concessió, en especial les referides a desistiments, canvi de beneficiari i/o canvi de projecte.  
  
Article 8. Ordenació i instrucció  
L'òrgan competent per a la instrucció del procediment serà la Unitat d'IVACE Energia, que rebrà les sol·licituds presentades, verificarà que aquestes compleixen els requisits per a poder ser tramitades i emetrà una preavaluació, i poden estar assistits per l'àrea de suport de l'IVACE per a comprovar els aspectes relatius a la identitat del sol·licitant, així com del personal extern que per raó de la matèria objecte d'ajuda puga ser necessari. L'òrgan instructor serà igualment el competent per al seguiment de les ajudes.  
Article 9. Criteris generals d'avaluació de sol·licituds   
1. Els criteris d'aplicació als projectes objecte de les ajudes regulades en aquesta ordre estan establits en el títol II d'aquesta, atenent a les peculiars característiques de cada una de les línies subvencionables objecte d'aquesta regulació.  
2. Així mateix, com a mesures d'actuació per a afavorir la igualtat d'oportunitats entre dones i homes, i d'integració social i laboral de les persones amb discapacitat, les convocatòries de subvencions podran establir com a criteris socials en la valoració de les sol·licituds, amb una ponderació màxima del 10 %, entre altres, els següents:  
  
- Que el sol·licitant dispose d'un pla d'igualtat d'oportunitats encara que no li siga exigible per la normativa vigent.  
- El percentatge de dones en plantilla.  
- La millora de la bretxa salarial entre homes i dones respecte a la mitjana nacional.  
- Que el sol·licitant dispose del segell «Fent Empresa. Iguals en Oportunitats».  
- El percentatge de persones discapacitades contractades sobre el total de la plantilla per damunt del mínim legal exigible.  
- Els contractes formalitzats amb persones en situació o risc d'exclusió social, centres especials d'ocupació o empreses d'inserció, addicionals als exigibles com a mesures complementàries.  
- Les quantitats aportades pel sol·licitant a ONG i entitats de caràcter benèfic.  
3. En el cas que l'ajuda es concedisca en forma de préstec, o a través de la combinació de subvenció i préstec, es considerarà addicionalment com a criteri d'atorgament de l'ajuda la solvència del beneficiari des del punt de vista econòmic, així com la seua capacitat financera per a escometre el projecte i complir les obligacions contretes. Per a això es tindran en compte aspectes com ara dades contingudes en el balanç general anual, el compte de resultats i la memòria econòmica anual, tot això referit a l'últim exercici tancat. Aquest criteri tindrà una ponderació màxima del 20 %.  
  
Article 10. Comissió d'avaluació  
1. Una comissió d'avaluació serà la competent per a elevar a la presidència de l'IVACE proposta de concessió d'ajudes a les sol·licituds presentades a cada línia d'ajudes convocada, prioritzades segons els criteris de concessió de cada línia.  
2. La dita comissió estarà composta per la persona que exercisca la Direcció General de l'IVACE, que assumirà la presidència de l'òrgan, per tres integrants de la Unitat IVACE Energia ?un dels quals assumirà la secretaria de la comissió- i per un integrant de l'Àrea de Suport de l'IVACE, tots aquests designats per la persona que tinga la presidència de l'IVACE.  
En tot cas es procurarà que en la composició de la comissió es respecte el principi de paritat d'homes i dones, i la capacitació i competència adequades.  
En l'exercici de les seues competències la comissió podrà disposar de l'assistència tècnica que estime necessària.  
3. Així mateix, la comissió d'avaluació elaborarà una relació ordenada de les sol·licituds que es propose desestimar, i n'indicarà la causa. Quan aquesta obeïsca a falta de crèdit per a poder-les atendre, sense necessitar nova convocatòria i en els termes que preveu l'article 58.2 del Reial decret 887/2006, podrà acordar-se la concessió quan es produïsca un increment dels crèdits disponibles, seguint l'ordre de puntuació obtingut.  
4. En cas d'empat en la puntuació, tindran preferència per a l'atorgament les sol·licituds els titulars de les quals acrediten que, amb anterioritat a la publicació de la corresponent convocatòria, disposen d'un major percentatge de persones treballadores amb discapacitat en relació amb les seues respectives plantilles, o bé es comprometen a contractar un percentatge major de persones treballadores amb discapacitat durant l'àmbit del projecte objecte d'ajuda.  
Subsidiàriament, en cas d'empat, tindran preferència en l'adjudicació aquells sol·licitants que acrediten que, amb anterioritat a la publicació de la respectiva convocatòria, ocupen major percentatge de persones que estan entre els col·lectius de població especialment desfavorida, així com de persones amb dificultats d'accés al mercat laboral, com els mencionats en el subapartat 2.C.1 de l'apartat huité de l'Acord de 27 de març de 2015, del Consell, pel qual s'estableixen directrius per a l'aplicació de les clàusules de caràcter social en la contractació de l'Administració de la Generalitat i el seu sector públic, així com en matèria de subvencions de l'Administració de la Generalitat, o bé es comprometen a contractar un percentatge major de persones pertanyents als dits col·lectius durant l'àmbit temporal de l'ajuda o subvenció.  
  
Si persisteix l'empat, es tindrà en compte, als efectes de resoldre'l, la puntuació obtinguda criteri a criteri seguint un ordre decreixent segons ítems de major ponderació.  
5. A la comissió d'avaluació li seran aplicables les normes previstes per als òrgans col·legiats en la Llei 40/2015, d'1 d'octubre, de règim jurídic del sector públic.  
  
Article 11. Resolució de la convocatòria  
1. La presidència de l'IVACE serà l'òrgan competent per a dictar les resolucions d'aprovació o denegació de les ajudes convocades.  
2. El termini màxim per a resoldre i notificar la resolució serà de sis mesos comptadors de la publicació de l'extracte de convocatòria en el Diari Oficial de la Generalitat Valenciana. Transcorregut el termini sense que s'haguera notificat resolució expressa, els sol·licitants entendran desestimades les seues sol·licituds per silenci administratiu, tot això sense perjuí de l'obligació de resoldre expressament que incumbeix a l'Administració.  
3. La resolució motivada del procediment es notificarà als interessats i les ajudes concedides es publicaran en la Base de Dades Nacionals de Subvencions (BDNS) en compliment del que estableix la Llei 38/2003, de 17 de novembre, general de subvencions, amb expressió de la convocatòria, del programa i el crèdit pressupostari al qual s'imputen, el beneficiari, la quantitat concedida i l'objectiu o la finalitat de l'ajuda.   
  
4. La resolució de concessió i/o denegació posarà fi a la via administrativa; es delega en la Direcció General de l'IVACE la resolució dels recursos de reposició.  
  
Article 12. Obligacions de les entitats beneficiàries  
A més del que disposa l'article 14 de la Llei 38/2003, de 17 de novembre, general de subvencions, seran obligacions de les entitats beneficiàries:  
a) Realitzar l'activitat o projecte que fonamente la concessió de l'ajuda en la forma, les condicions i el termini establit, i acreditar materialment i econòmicament la seua realització abans del venciment del termini indicat en l'article 17 d'aquesta ordre, sense perjuí del compliment de les obligacions establides amb caràcter general en l'article 30 de la Llei 38/2003, de 17 de novembre, general de subvencions.  
  
Quan les ajudes suposen la concessió de préstecs, el beneficiari haurà de complir les condicions del préstec relatives tant a la devolució en la forma i terminis fixats en la convocatòria com a la de la presentació de les garanties prèvies que li siguen exigibles. En tot cas, per a la determinació de les quotes resultants per al reemborsament del préstec es prendrà com a mètode de càlcul el sistema francés o de quotes constants, compostes pel principal més els interessos.  
b) Les entitats beneficiàries que reben subvencions o ajudes, pel període d'un any, per imports superiors a 100.000 euros ?o quan almenys el 40 % del total dels seus ingressos anuals tinguen caràcter d'ajuda o subvenció pública i arriben com a mínim a la quantitat de 5.000 euros- o a 10.000 euros, hauran de complir les exigències establides respectivament en l'article 3, apartats 1.b i 2 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana per a aquests supòsits.  
c) Quan l'ajuda finance l'adquisició, la construcció, la rehabilitació o la millora de béns inventariables, les entitats beneficiàries hauran de destinar els béns al fi concret per al qual es va concedir l'ajuda durant almenys cinc anys si es tracta d'un bé inscriptible en un registre públic, i durant un mínim de dos anys per a la resta de béns llevat que la convocatòria establisca un termini major.  
d) Conservar els documents justificatius de les despeses corresponents al projecte subvencionat durant el període mínim que s'establisca en les diferents convocatòries d'ajudes.  
e) Actualitzar qualsevol documentació presentada que haguera patit alguna modificació.  
f) Respondre de la veracitat dels documents aportats i en general de la informació facilitada.  
g) Comunicar a l'IVACE les ajudes, les subvencions, els ingressos o els recursos públics o privats que hagueren obtingut o sol·licitat per als mateixos costos subvencionables. Així mateix, als efectes de computar el límit màxim d'ajuda de minimis que podrà percebre l'empresa, les entitats beneficiàries d'actuacions subjectes al règim de minimis, també hauran de comunicar altres ajudes concedides amb subjecció al règim de minimis en l'exercici fiscal en curs i/o en els dos exercicis fiscals anteriors, i independentment de si aquestes són per als mateixos costos subvencionables recolzats per l'IVACE com per a qualsevol altre.  
  
h) Per a determinats projectes es podrà exigir a les entitats beneficiàries el compliment de les obligacions de comunicació, difusió i publicitat que establisquen les convocatòries.  
  
Article 13. Modificació de la subvenció i reintegrament de les ajudes concedides  
1. El beneficiari haurà de realitzar el projecte objecte d'ajuda en la forma descrita en la sol·licitud i en la memòria corresponent, i de manera que es complisca la finalitat de l'ajuda, respectant els costos indicats en la notificació de concessió i pels imports que en aquesta s'especifiquen. En cap cas es podran admetre modificacions que estiguen en contradicció amb els requisits exigits per a l'aprovació del projecte.  
  
Quan les convocatòries establisquen determinats imports o percentatges màxims o mínims en les despeses del projecte que poden actuar com a requisit per a la seua aprovació, o com a limitadors de l'import de l'ajuda concedida, la justificació del projecte haurà de tindre en compte els mencionats límits per a no donar lloc a la minoració o revocació de l'ajuda. Només en el cas que les diferències, a juí tècnic de l'IVACE, obeïsquen a modificacions sobrevingudes i no imputables al beneficiari en el desenvolupament del projecte, podran admetre's per part de l'IVACE, sense que en cap cas supose un major import de l'ajuda rebuda ni una modificació dels aspectes essencials del projecte.  
  
Per a les ajudes concedides en l'àmbit d'aplicació del capítol I del títol II d'aquesta ordre, podria determinar-se que la quantitat a justificar siga, com a mínim, la quantitat concedida en els termes establits en la notificació, sempre que es complisca substancialment la finalitat de l'ajuda.  
2. Tota alteració de les condicions tingudes en compte per a la concessió i, en general, l'incompliment de les obligacions per part del beneficiari, podrà donar lloc a la minoració de les ajudes concedides o al desistiment sense efectes, amb exigència, si és el cas, del reintegrament de les quantitats indegudament percebudes i de l'interés de demora des del moment del pagament de la subvenció fins que s'acorde la procedència del reintegrament d'aquesta; quan les ajudes impliquen la concessió d'un préstec, a més, s'haurà de reintegrar l'import que en concepte de subvenció bruta equivalent haja suposat la concessió de l'instrument financer.  
3. La resolució relativa a les possibles minoracions o de desistiment sense efectes de les subvencions concedides es delega en la Direcció General de l'IVACE. No obstant això, es delega en els caps d'àrea ?o si és el cas, departament o servei- de l'IVACE competents per a la gestió de les ajudes, la resolució de les incidències que es produïsquen després de la concessió i que se circumscriguen a la mera gestió dels expedients, sense que en cap cas puguen suposar una modificació de la baremació efectuada per a l'adjudicació, en concret les referides a renúncies, canvi de beneficiari, possibles pròrrogues per a l'execució i/o justificació d'aquest i canvi de projecte, així com possibles compensacions entre costos en la forma permesa en les respectives convocatòries.  
  
  
Article 14. Acumulació d'ajudes  
1. Les ajudes de minimis previstes en aquesta ordre podran acumular-se amb les ajudes de minimis concedides d'acord amb el Reglament (UE) núm. 360/2012 de la comissió, fins al límit màxim establit en aquest últim reglament. Podran acumular-se amb ajudes de minimis concedides d'acord amb altres reglaments de minimis fins al límit màxim pertinent que s'estableix en l'article 3, apartat 2, del Reglament (UE) núm. 1407/2013, de 18 de desembre de 2013.  
2. Les ajudes de minimis podran acumular-se amb altres ajudes d'estat en relació amb les mateixes despeses subvencionables o amb una ajuda estatal per a la mateixa mesura de finançament de risc, sempre que la suma d'aquestes no excedisca la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la comissió.  
  
Article 15. Entitats col·laboradores  
1. L'àrea, servei o departament gestor de la convocatòria d'ajudes podrà comptar amb entitats col·laboradores que l'auxilien en les tasques d'avaluació, verificació administrativa o in situ, o pagament, en els termes establits en els articles 12 i següents de la Llei 38/2003, de 17 de novembre, general de subvencions i en el seu Reglament aprovat pel Reial decret 887/2006, de 21 de juliol, pel qual s'aprova el Reglament de la Llei 38/2003, que l'auxilien en les tasques d'avaluació, verificació administrativa o in situ, o pagament.  
2. Les entitats col·laboradores hauran de complir els requisits exigits en la Llei 38/2003, de 17 de novembre, i hauran d'acreditar prèviament complir la solvència necessària per a poder exercir les tasques d'una manera eficaç, concretament de tindre experiència en les matèries objecte de col·laboració i de recursos personals i materials per a poder assumir-les.  
  
Article 16. Subcontractació  
L'activitat objecte de l'ajuda es podrà subcontractar per un percentatge que podrà arribar fins al 100 % del cost subvencionable. En tot cas, caldrà ajustar-se al que estableix la Llei 38/2003, de 17 de novembre, general de subvencions, en matèria de subcontractació, i serà necessària la declaració responsable de l'entitat subcontractista segons el model normalitzat de no estar incurs en cap de les prohibicions establides en l'article 29.7 de la Llei 38/2003.  
  
Article 17. Justificació de les ajudes  
1. La justificació de les ajudes es realitzarà en el marc del que estableix la Llei 38/2003, de 17 de novembre, general de subvencions, i en la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions.  
2. El termini per a la presentació de la documentació de justificació finalitzarà en la data que es determine en la convocatòria respectiva o en la resolució de concessió, i en tot cas no podrà ser inferior a un mes des de la recepció de la notificació de concessió.  
3. La justificació de l'ajuda es realitzarà amb caràcter general mitjançant l'aportació de justificants de despesa i de justificants de pagament, fotografies del projecte subvencionat, i una memòria explicativa dels resultats d'aquest d'acord amb el que s'ha establit en cada convocatòria, i depenent de l'actuació objecte de suport s'acompanyarà la documentació de caràcter tècnic que acredite l'execució del projecte d'acord amb els requisits previstos en aquesta ordre. Per la Direcció General de l'IVACE s'aprovarà un manual de justificació amb les instruccions per a l'aportació de l'esmentada documentació.  
4. Els pagaments només s'admetran si estan realitzats a través d'entitat financera amb les especificitats previstes en cada convocatòria, i la seua justificació es realitzarà mitjançant la presentació de còpia de l'extracte bancari que acredite l'eixida efectiva dels fons junt amb còpia de la transferència o del xec nominatiu. Queden exclosos els pagaments realitzats en efectiu o per caixa. En el cas que l'ordre de transferència i/o l'apunt de l'extracte bancari siguen globals i per tant estiguen referits a diversos justificants de despesa, relacionats o no amb el projecte, serà necessari acompanyar una relació d'aquests degudament detallada en la qual apareguen el destinatari, la identificació del justificant de la despesa (el número de la factura o el concepte d'aquesta) i l'import pagat.  
  
No obstant això, s'admetran formes més simplificades per a acreditar el pagament -el detall del qual estarà establit en la convocatòria- en el cas que aquesta no estiga finançada per fons comunitaris.  
5. Quan el beneficiari siga una entitat pública, haurà de presentar un certificat de l'òrgan competent que el procediment de contractació utilitzat ha respectat la normativa vigent, fent referència a la norma aplicada, el procediment utilitzat, la justificació d'aquest, les dades relatives a la publicació, si és el cas, i el número/codi de l'expedient de contractació. En tot cas, haurà de compatibilitzar-se i aplicar-se simultàniament el contingut de la normativa sobre subvencions i el Reial decret legislatiu 3/2011, de 14 de novembre, pel qual s'aprova el text refós de la Llei de contractes del sector públic.  
  
Article 18. Pagament de les ajudes  
1. Quan l'ajuda s'instrumente en forma de subvenció, l'IVACE procedirà al pagament d'aquesta una vegada s'haja executat el projecte a què estava destinada, i sempre que haja verificat el compliment de les obligacions exigibles al beneficiari.  
Per a les ajudes concedides en l'àmbit d'aplicació del capítol I del títol II d'aquesta ordre, podran realitzar-se abonaments a compte o pagaments anticipats en els termes que preveu l'article 171.2 i 3 de la Llei 1/2015, d'Hisenda Pública, del sector públic instrumental i de subvencions, sense que siga procedent l'exigència de garantia de conformitat al que estableix l'apartat 5 del mencionat article 171 de la Llei 1/2015.  
  
2. Quan l'ajuda revista la modalitat de préstec, una vegada comunicada al beneficiari la resolució de concessió, perquè puga fer-se efectiu el desemborsament d'aquest serà necessària la presentació de la garantia establida en els termes que preveu aquesta ordre. Validada la garantia, l'IVACE formalitzarà el document específic en què es plasmaran les condicions del préstec previstes en aquesta ordre -inclosa, si és el cas, la condició de garantia real de la instal·lació o objecte finançat- i realitzarà el desemborsament del préstec en el compte facilitat pel beneficiari.  
  
3. Quan l'ajuda revista la forma combinada de préstec i subvenció, se seguirà el que disposa l'apartat anterior per a la part del préstec; l'import corresponent a la subvenció podrà fer-se efectiu una vegada s'haja executat el projecte, o bé es descomptarà de les últimes quotes d'amortització del préstec sempre que les anteriors hagen sigut efectivament desemborsades, i per tant no suposarà, en aquest últim cas, cap desemborsament efectiu d'import.   
  
Article 19. Control i verificació  
1. Tant les entitats beneficiàries com els tercers relacionats amb l'objecte de l'ajuda, hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'Administració central de l'Estat i de la Generalitat, o de la Unió Europea i els seus representants autoritzats, i facilitarà en tot moment tota la informació que se sol·licite en l'exercici de les dites actuacions, i en especial posarà a disposició la totalitat de documents necessaris per a una pista d'auditoria adequada.  
2. Les accions previstes en les presents bases reguladores estaran sotmeses a les actuacions de control que s'incloguen en el corresponent pla que desenvolupe l'òrgan gestor de les ajudes. El control es realitzarà sobre la totalitat o una mostra de les ajudes concedides en cada convocatòria.  
El control administratiu es verificarà sobre el compliment dels requisits i de les obligacions específiques establides en les bases reguladores i la corresponent convocatòria, al llarg de tot el procediment.  
  
3. Al marge de la comprovació i del control a posteriori de les actuacions relatives a les accions subvencionades establides en les presents bases i d'aportació preceptiva per les entitats beneficiàries per al pagament de les ajudes, existirà a més un control específic o de supervisió que podrà consistir en visites a les entitats, o en qualsevol altre control que s'establisca respecte d'això.  
  
  
TÍTOL II  
Línies subvencionables  
  
CAPÍTOL I  
Ajudes per al desenvolupament d'actuacions en l'àmbit del Fons   
de Compensació del Pla eòlic de la Comunitat Valenciana  
  
Article 20. Objectiu  
L'objectiu de la línia subvencionable continguda en aquest capítol és la compensació, per les instal·lacions eòliques construïdes a la Comunitat Valenciana, als municipis inclosos dins d'alguna de les zones d'afectació previstes en el Pla eòlic de la Comunitat Valenciana (PECV), mitjançant la modalitat de subvenció, a través del Fons de Compensació creat per la Llei 10/2006, de 26 de desembre, de mesures fiscals, de gestió administrativa i financera, i d'organització de la Generalitat.  
  
Article 21. Requisits específics de les entitats beneficiàries  
Les entitats beneficiàries del Fons de Compensació seran aquells municipis, mancomunitats de municipis i consorcis previstos en la Llei 8/2010, de 23 de juny, de la Generalitat, de règim local de la Comunitat Valenciana, inclosos respectivament en l'àmbit d'afectació de cada una de les quinze zones aptes per a albergar instal·lacions eòliques relacionades en el PECV.  
  
Article 22. Requisits específics de les d'actuacions i dels projectes objecte d'ajuda  
1. Les actuacions susceptibles de suport en el marc de les convocatòries que s'aproven a l'empara d'aquest capítol seran projectes dels tipus i característiques següents:  
a) Projectes de millora d'infraestructures rurals i de serveis.  
b) Projectes d'impuls de les energies renovables.  
c) Projectes de millora de les condicions socioeconòmiques.  
2. Els costos subvencionables que es consideraran en el càlcul als efectes de la distribució del fons són els següents:  
a) Les inversions en immobilitzat: cost de mà d'obra externa, execució material, equips i instal·lacions, destinats en exclusiva a l'execució material del projecte, l'IVA inclòs.  
b) Costos de redacció de projectes, estudis de seguretat i salut i direcció d'obra, si es tracta de contractacions externes, l'IVA inclòs.  
c) Costos de consultoria i formació, si es tracta de contractacions externes, l'IVA inclòs.  
d) Es considerarà cost subvencionable l'IVA suportat, així com altres tributs, quan el beneficiari de la subvenció els abone efectivament. En cap cas es consideren despeses subvencionables l'IVA suportat, així com altres tributs, quan siguen susceptibles de recuperació o compensació.  
e) Costos de mà d'obra pròpia (despeses de personal incloent cost salarial brut i cost de la Seguretat Social a càrrec de l'empresa), sempre que estiga vinculada exclusivament al projecte presentat.  
  
f) Per a projectes de millora de les condicions socioeconòmiques, en els casos en què estiguen degudament justificat, els costos de mà d'obra pròpia no vinculada exclusivament al projecte presentat (despeses de personal incloent cost salarial brut i cost de la Seguretat Social a càrrec de l'empresa), en un percentatge màxim del 10 % de l'ajuda concedida i amb un màxim d'un 25 % del salari del personal adscrit al projecte, i per als sol·licitants que revisten la forma jurídica de mancomunitats o consorcis.  
3. En cap cas, seran costos subvencionables aquells relatius a l'ús quotidià de l'activitat ordinària de les entitats beneficiàries, ni les despeses del seu manteniment.  
  
Article 23. Criteris específics d'avaluació de sol·licituds  
1. S'aplicaran els següents criteris d'atorgament de l'ajuda, amb la ponderació màxima que s'indica:  
a) Afectació del municipi (màxim 30 punts).  
En aquest criteri seran factors a considerar l'afectació del municipi per albergar o no parcs eòlics, suportar infraestructures d'evacuació de l'energia generada o urbanístiques (camins d'accés) necessàries per a la instal·lació dels parcs eòlics, així com l'afectació visual generada pels parcs eòlics.  
b) Característiques i interés del projecte des del punt de vista social, mediambiental i econòmic (màxim 10 punts).  
c) Distribució equilibrada temporal dels fons entre els municipis (màxim 10 punts).  
En aquest criteri es valora la prioritat en intensitat d'ajuda respecte a altres municipis en el marc d'anteriors convocatòries del Fons de Compensació del Pla eòlic de la Comunitat Valenciana.  
  
  
CAPÍTOL II  
Ajudes per al desenvolupament d'actuacions dirigides a programes   
de naturalesa energètica i industrial relacionades amb el sector energètic en l'àmbit del Fons de Promoció del Pla eòlic   
de la Comunitat Valenciana  
  
Article 24. Objectiu  
L'objectiu de la línia subvencionable continguda en aquest capítol és la promoció de programes de naturalesa energètica i industrial relacionada amb el sector energètic, tendents a incentivar l'economia de la Comunitat Valenciana, mitjançant les modalitats de subvenció, préstec o una combinació d'ambdós, a través de les diverses convocatòries que es resolguen, del Fons de Promoció creat per la Llei 10/2012, de 21 de desembre, de mesures fiscals, de gestió administrativa i financera, i d'organització de la Generalitat.  
  
Article 25. Requisits específics de les entitats beneficiàries  
Les entitats beneficiàries del Fons de Promoció podran ser qualsevol entitat o persona jurídica, de naturalesa pública o privada, amb seu en la Comunitat Valenciana, tal com s'especifique en la convocatòria.  
Les entitats beneficiàries hauran d'acreditar la capacitat tècnica i econòmica suficient per a dur a terme les actuacions susceptibles de suport, depenent del que estableixen les distintes convocatòries que s'aproven a l'empara d'aquesta ordre.  
  
Article 26. Requisits específics de les d'actuacions i dels projectes objecte d'ajuda  
1. Les actuacions susceptibles de suport en el marc de les convocatòries que s'aproven a l'empara d'aquest capítol seran de naturalesa energètica i industrial relacionada amb el sector energètic que generen un impacte positiu en l'economia de la Comunitat Valenciana. En particular, les següents:  
a) Projectes d'inversió:  
Finançament, i/o incentius de les categories i característiques següents:  
1r. Projectes de naturalesa energètica que generen un impacte positiu en la Comunitat Valenciana. Entre les tipologies de projectes emmarcats en aquesta categoria estan:  
- Projectes d'instal·lacions d'autoconsum d'energia elèctrica, en qualsevol de les modalitats previstes en l'article 9 de la Llei 24/2013, de 16 de desembre, del sector elèctric, i la seua normativa de desplegament.  
- Projectes d'instal·lacions de producció, transformació i/o aprofitament energètic a partir de fonts energètiques renovables.  
- Projectes de millors pràctiques energètiques, destinats a aplicar tècniques, mètodes i enfocaments d'avantguarda, rendibles i adequats per al context específic del projecte.  
- Projectes energètics integrats, orientats a implementar, en un determinat àmbit territorial, especialment municipal o comarcal, actuacions, plans o estratègies energètiques globals.  
- Projectes d'informació, sensibilització i difusió, destinats a recolzar la comunicació, la difusió d'informació i la sensibilització en l'àmbit energètic, ús racional de l'energia i aprofitament de les fonts renovables d'energia.  
- Projectes de construcció de centres de difusió relacionats amb l'ús racional de l'energia.  
2n. Projectes de naturalesa industrial relacionats amb el sector energètic que generen un impacte positiu a la Comunitat Valenciana.  
- Projectes industrials destinats a la producció de components, equips o sistemes innovadors en el camp de la generació, emmagatzemament, transformació, transport i utilització de l'energia, en especial els relacionats amb les fonts energètiques renovables i amb les tecnologies d'estalvi i eficiència energètica.  
- Projectes pilot o de demostració en l'àmbit energètic que, en forma de plantes o prototips precompetitius, oferisquen possibilitats de transferència i aplicació al sector productiu.  
Les respectives convocatòries que es publiquen a l'empara d'aquest Fons de Promoció podran preveure exclusivament un o més dels mecanismes de suport d'entre tots els previstos, i delimitaran la categoria i tipologia concreta dels projectes susceptibles de suport en el marc d'aquestes.  
b) Projectes empresarials:  
Finançament a la creació, consolidació i expansió d'empreses, sempre que es tracte de projectes de naturalesa energètica o de naturalesa industrial relacionada amb el sector energètic i que generen un impacte positiu a la Comunitat Valenciana. Entre les tipologies de projectes emmarcats en aquesta categoria estan:  
1r. Projectes de creació d'empreses de desenvolupament tecnològic en l'àmbit energètic que suposen l'obtenció de productes, processos o serveis innovadors o millors tecnològicament respecte a l'existent a la Comunitat Valenciana.  
2n. Projectes de consolidació d'empreses de desenvolupament tecnològic en l'àmbit energètic que porte associada una millora de processos, desenvolupament de nous productes o millora de la seua competitivitat.  
3r. Projectes d'expansió d'empreses de desenvolupament tecnològic en l'àmbit energètic orientades a millorar l'accés a nous mercats.  
Les respectives convocatòries que es publiquen a l'empara d'aquest Fons de Promoció podran preveure un o més dels mecanismes de suport d'entre tots els previstos, i delimitaran la categoria i tipologia dels projectes susceptibles de suport en el marc d'aquestes.  
2. De la mateixa manera, la modalitat concreta de suport, entre les previstes en l'article 2 d'aquesta ordre, per a cada actuació, estarà establida en les respectives convocatòries, atenent a la tipologia de projectes objecte d'aquesta.  
3. Amb caràcter general, no es consideraran despeses subvencionables els impostos indirectes quan siguen susceptibles de recuperació o compensació, excepte en els casos previstos específicament.  
  
Article 27. Criteris específics d'avaluació de sol·licituds  
S'aplicaran els següents criteris d'atorgament de l'ajuda, amb la ponderació màxima que s'indica:  
a) Característiques del projecte (màxim 60 punts).  
En aquest criteri seran factors a considerar la qualitat tècnica del projecte, la viabilitat econòmica del projecte, el sector i tipus d'aplicació, la potència, la producció energètica, l'impacte sobre el medi ambient i el grau d'innovació tecnològica.  
b) Impacte del projecte en l'economia de la Comunitat Valenciana (màxim 20 punts).  
En aquest criteri seran factors a considerar la generació i consolidació d'ocupació, la millora de la competitivitat empresarial i la inversió associada.  
c) Solvència econòmica de l'empresa (màxim 20 punts).  
En aquest criteri seran factors a considerar les ràtios econòmiques de l'empresa, el patrimoni net, el balanç anual i el compte de pèrdues i guanys.  
  
  
DISPOSICIÓ ADDICIONAL  
  
Única. No-incidència econòmica  
Aquesta ordre no té incidència pressupostària, ja que no comporta increment de despesa per a la seua posada en marxa i funcionament, sense perjuí de les possibles convocatòries que puguen resoldre's d'acord amb la consignació pressupostària que s'establisca en el corresponent exercici.  
  
  
DISPOSICIONS FINALS  
  
Primera. Desplegament i execució  
La persona titular de la Direcció General de l'IVACE podrà dictar totes les instruccions de caràcter intern i organitzatiu que siguen necessàries per a l'aplicació d'aquesta ordre i de les corresponents convocatòries.  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 20 de febrer de 2017  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI